
	1.
	Likumprojekts (grozījumi)
 "X nodaļaTirgus dalībnieka amatpersonas atbildība43. pants. Tirgus dalībnieka amatpersonas atbildība
(1) Par tirgus dalībnieka aizliegtas vienošanās pārkāpumu, ja konkurences tiesību pārkāpums īstenots, tirgus dalībnieka amatpersonai rīkojoties juridiskās personas interesēs, vai tās labā, rīkodamās individuāli vai kā šīs juridiskās personas koleģiālās institūcijas loceklis, balstoties uz tiesībām pārstāvēt juridisko personu vai darbojoties tās uzdevumā, Konkurences padome var piemērot tirgus dalībnieka amatpersonai tiesību ierobežojumu ieņemt Komerclikuma 4.2 panta pirmajā daļā noteikto amatu no viena līdz trīs gadiem.
(2) Pret tirgus dalībnieka amatpersonu neuzsāk lietu par tiesību ierobežojuma piemērošanu, ja:
1) tirgus dalībnieks ir saņēmis atbrīvojumu vai naudas soda samazinājumu saskaņā ar dalību iecietības programmā;
2) tirgus dalībnieka amatpersona iesniedz ziņas par faktiem un apstākļiem, kas Konkurences padomes ieskatā ir pietiekamas, lai izpildītu šā likuma 9. panta piektās daļas 4. vai 5. punktā minētās procesuālās darbības vai konstatētu pārkāpumu, un nav veikusi darbības, lai piespiestu citus tirgus dalībniekus veikt darbības, ar kurām tiek pārkāpts aizliegtas vienošanās aizliegums un sadarbojas ar Konkurences padomi, ievērojot iesniegtās informācijas atbilstību iecietības programmā izvirzītajiem kritērijiem un šā likuma 12.1 pantu.

44. pants. Lēmuma saturs par tiesību ierobežojuma piemērošanas lietas ierosināšanu
(1) Lēmumā norāda:
1) administratīvās lietas numuru;
2) lēmuma pieņemšanas laiku un vietu;
3) informāciju par pārkāpumu;
4) ziņas par personu, kuru lēmums skar, un šīs personas pārstāvi vai aizstāvi (ja tāds ir);
5) informāciju par personas, kuru lēmums skar, tiesībām un pienākumiem;
6) pierādījumus, kas iegūti līdz lēmuma pieņemšanas brīdim;
7) lēmuma pieņemšanas tiesisko pamatu.
(2) Lēmumu par tiesību ierobežojuma piemērošanu personai, kuru lēmums skar, paziņo Paziņošanas likumā noteiktajā kārtībā.

45. pants. Tirgus dalībnieka amatpersonas tiesības un pienākumi lietā par tiesību ierobežojuma piemērošanu
(1) Tirgus dalībnieka amatpersonai ir šādas tiesības:
1) zināt, par kāda pārkāpuma izdarīšanu tā tiek saukta pie atbildības;
2) tiesības sevi aizstāvēt pašam vai saņemt paša izvēlēta aizstāvja juridisku palīdzību;
3) iepazīties ar administratīvās lietas materiāliem, izdarīt no tiem izrakstus, norakstus un izgatavot kopijas;
4) piedalīties administratīvās lietas izskatīšanā;
5) iesniegt pierādījumus;
6) lietot valodu, kurā tā spēj sazināties, kā arī bez atlīdzības izmantot tulka palīdzību, ja šī persona neprot valodu, kurā notiek administratīvais process.
(2) Tirgus dalībnieka amatpersonai ir šādi pienākumi:
1) noteiktajā laikā ierasties Konkurences padomes norādītajā vietā;
2) noteiktā termiņā sniegt pilnīgu un patiesu pieprasīto informāciju;
3) nekavēt un netraucēt administratīvā procesa norisi;
4) paziņot Konkurences padomei par dzīvesvietas vai elektroniskā pasta adreses maiņu procesa laikā.

46. pants. Vispārīgie noteikumi tiesību ierobežojuma piemērošanai
(1) Piemērojot tiesību ierobežojumu, izdara lietderības apsvērumus un ņem vērā izdarītā konkurences tiesību pārkāpuma raksturu, izdarīšanas apstākļus, ilgumu, to, vai tirgus dalībnieka amatpersona atzinusi izdarīto, vai amatpersona ir ierosinājusi pārkāpumu vai vadījusi tā īstenošanu, kavējusi pārkāpuma izmeklēšanu, pārkāpumu izdarījusi personu grupa, kā arī citus apstākļus.
(2) Lietu par tiesību ierobežojuma piemērošanu tirgus dalībnieka amatpersonai Konkurences padome izmeklē un izskata saskaņā ar II nodaļu un VII nodaļu, ciktāl šajā nodaļā nav noteikts citādi.
(3) Uzsākot lietu par tiesību ierobežojuma piemērošanu, Konkurences padomes amatpersona informē tirgus dalībnieka amatpersonu par tās tiesībām.

47. pants. Tiesību ierobežojuma piespiedu izpilde
Ja pie atbildības sauktā persona nepilda piemēroto tiesību ierobežojumu, tā piespiedu izpilde tiek veikta šā likuma 8.1 pantā noteiktajā kārtībā."
	Iebildums
1) Aicinām izvērtēt un koriģēt 43.panta pirmās daļas redakciju par Konkurences padomes kompetences paplašināšanu, piešķirot tai tiesības pieņemt lēmumu par tiesību ierobežojumu tirgus dalībnieka amatpersonai.
Šādu tiesību piešķiršana paredz nesamērīgi plašu rīcības brīvību Konkurences padomei. Norma pašreizējā redakcijā nesniedz skaidru formulējumu, kādos apstākļos un kuros gadījumos amatpersonu atbildība varētu iestāties. Līdz ar to tiesību normā būtu jākonkretizē, kādā veidā konkrēti tiks veikts atbildības izvērtējums, kā tiks vērtēti lietderības apsvērumi un citi apsvērumi.
Normā nav konkrēti pateikts, kurā brīdi tiek pieņemts lēmums par amatpersonas tiesību ierobežošanu, proti, vai šis process notiek paralēli, izskatot tirgus dalībnieka pārkāpuma procesu, vai arī tad, kad ir jau pieņemts lēmums par tirgus dalībnieka aizliegtas vienošanās pārkāpumu un minētais lēmums ir stājies spēkā. Tādā gadījumā var rasties situācija, ka lēmums par amatpersonas atbildību ir pieņemts vēl pirms tiek konstatēts tirgus dalībnieka konkurences tiesību pārkāpums. Ir vērts pieminēt Lietuvas pieeju, kur lēmums par soda piemērošana uzņēmuma amatpersonai saistībā ar konkurences tiesību pārkāpumiem ir administratīvās tiesas kompetencē. Saskaņā ar Lietuvas Republikas Konkurences likuma noteikumiem Konkurences padome  ir tiesīga iesniegt pieteikumu tiesā par soda piemērošanu amatpersonai trīs mēnešu laikā no dienas, kad ir stājies spēkā Konkurences padomes lēmums par uzņēmuma līdzdalību aizliegtā vienošanās noslēgšanā starp konkurentiem vai par dominējošā stāvokļa ļaunprātīgu izmantošanu. Konkurences padome pieņemto lēmumu vērsties tiesā ar pieteikumu pamato ar pierādījumiem, kas pamato amatpersonas atbildību. Minētais regulējums stiprina objektivitāti lietas izskatīšanā, jo  tiesa, izskatot lietu, nav saistīta ar Konkurences padomes priekšlikumu par sodu un tā apmēru. Turklāt tiek nodrošināta tiesiskā noteiktība, jo tiesību subjekts var rēķināties ar zināmu noilgumu, kādam iestājoties, pret viņu vairāk nav iespējams ierosināt pārkāpuma procesu.
Uzskatām, ka iestādei nav jābūt piešķirtai rīcības brīvībai izvērtēt personas vainas pakāpi pārkāpumā, kā arī lemt par soda piemērošanu, ja tas skar personas pamattiesību ierobežošanu, piemēram, Satversmē nostiprinātās tiesības uz nodarbošanos. Personas pamattiesību ierobežojumi ir uzskatāmi par būtiskiem ierobežojumiem normatīvo aktu izpratnē. Līdz ar to šādu ierobežojumu pamatotību var objektīvi izvērtēt tikai tiesa, pamatojoties uz lietā esošajiem apstākļiem un pierādījumiem.
Tādējādi ierosinām normas pirmajā daļā:
konkretizēt amatpersonas atbildības iestāšanās izvērtēšanas apstākļus;
noteikt Konkurences padomes tiesības vērsties tiesā ar pieteikumu par soda piemērošanu amatpersonai gadījumā, ja ir pieņemts un stājies spēkā lēmums par uzņēmuma konkurences tiesību pārkāpumu un Konkurences padome ir konstatējusi amatpersonas atbildību, par pamatu ņemot likumā definētos atbildības iestāšanās apstākļus.

2) Uzskatām, ka amatpersonas individuālu iecietības pieteikumu ir jāskata kopā ar tirgus dalībnieka iecietības pieteikumu. Proti, ja uzņēmuma amatpersona sadarbojas ar Konkurences padomi pārkāpuma atklāšanas procesā un tiek pieņemts lēmums par tirgus dalībnieka atbrīvošanu no soda iecietības programmas ietvaros, Konkurences padome var atbrīvot tirgus dalībnieka amatpersonu no atbildības.

